钦定古今图书集成/明伦汇编/氏族典/第192卷 > 《廖用贤尚友录》 > 姚察
## 钦定古今图书集成/明伦汇编/氏族典/第192卷 > 《廖用贤尚友录》 > 姚察

按《陈书姚察传》，“察字伯审，吴兴武康人也。九世祖信，
吴太常卿，有名江左。察幼有至性，事亲以孝闻。年十
二，能属文。年十三，梁简文帝在东宫，盛修文义，即引
于宣猷堂，听讲论难，为儒者所称。及简文嗣位，尤加
礼接。起家南海王国左常侍，兼司文侍郎，除南郡王
行参军，兼尚书驾部郎。值梁室丧乱，于金陵随二亲”
还乡里。元帝于荆州即位，授察原乡令杜之伟表佐
著作，仍撰史。永定初，拜始兴王府功曹参军，寻补嘉
德殿学士，转中卫仪同始兴王府记室参军。吏部尚
书徐陵时领著作，复引为史佐。大建初补宣明殿学
士，除散骑侍郎、左通直，寻兼通直散骑常侍。报聘于
周，还补东宫学士，迁尚书祠部侍郎，拜宣惠宜都王
中录事参军，带东宫学士，历仁威淮南王、平南建安
王二府谘议参军。丁内忧去职。俄起为戎昭将军，知
撰《梁史》事，固辞不允。后主纂业，敕兼东宫通事舍人，
又敕专知优册谥议等文笔。至德元年，除中书侍郎，
转太子仆。初，梁季沦没，父僧垣入于长安，至是凶问
到江南，后主敕加譬抑。寻以忠毅将军起兼东宫通
事舍人。察志在终丧，频有陈让，并抑不许。俄敕知著
作郎事，服阕，除给事黄门侍郎，领著作。察既累居忧
服，兼斋素日久，自免忧后，因加气疾。后主见察柴瘠
过甚，为之动容，授秘书监，拜散骑常侍，寻授度支尚
书。旬月迁吏部尚书。陈灭入隋，开皇九年，诏授秘书
丞，别敕成梁、陈二代史，又敕于朱华阁长参。文帝知
察蔬菲，别日乃独召入内殿，赐果菜，乃指察谓朝臣
曰：“闻姚察学行当今无比，我平陈唯得此一人。”十三
年，袭封北绛郡公。丁后母杜氏丧，解职。仁寿二年，诏
夺情员外散骑常侍，又敕侍晋王昭读。炀帝即位，诏
授太子内舍人。车驾巡幸，恒侍从焉。及改易衣冠，删
正朝式，切问近对，察一人而已。年七十四，大业二年，
终于东都。